एक जिल्हो, एक कृशी उत्पादन ही केंद्र सरकाराची येवजण. देशांतले 707 जिल्हे हे खातीर वेंचून काडल्यात. थंयच्या खाशेल्या फळांक उर्बा दिवन तांचेर प्रक्रिया करपी उद्देग उबे जावचे हे खातीर सरकारान हें पावल उखल्लां. शेतकार, ल्हान उद्देग आनी आपसेवी गटांक हाचो लाव मेळटलो. फुडल्या पांच वर्सां खातीर एक हजार कोटींची तजवीज केल्या. तातूंतली 40 टक्के रक्कम राज्य सराकाराक उबी करची पडटली. हे येवजणे खाला आमचे गोंयचीं दोन फळां आसात. उत्तर गोंयांतल्यान पणस आनी दक्षीण गोंयांतल्यान नाल्ल. नाल्लाक कल्पवृक्ष म्हणटात. कारण ताचो कसलोच वांटो फुकट वचना. मागीर तो काथो जावं वा चुडत. गोंयांत एका काळार नाल्लाचो व्हड वेपार चलतालो. मात आतां माड उणे जायत आसात. अर्थांत हाचे फाटलें कारण काँक्रिटाचीं रानां. वाऱ्यार धोलपी माड आता थारावीक जाग्यांचेर दिसतात. गोंयकारांक जेवणांत सदांच नाल्ल लागतात. देखून नाल्लाच्या वेवसायाक बरकत येवपाक जाय आशिल्ली. पूण गोंयांत बरींच वर्सां जालीं नाल्ल हेर राज्यांतल्यान आयात करचे पडटात. काथ्या पसून पांय पुसणी, राजू, सूम करपाचे, कट्टे पसून दवले वा कलाकुसरीच्यो वस्तू करपाचे, सोयेचीं खाणां करपाचे ल्हान उद्देगूय गोंयांत चड नात. देखून सरकाराच्या येवजण्यांचो लाव घेवपाक गोंयकारांक मुखार हाडचे पडटले. नाजाल्यार ही येवजण फुकट वतली.
नाल्ल आनी पणसा पसून उत्पादनां तयार करपाक ल्हान उद्देग सहज सुरू करूं येतात. बाजारपेठूय मेळटली. पूण, म्हालाचें कितें? फावो ते प्रमाणांत नाल्ल, पणस नाकात? वयर म्हणलां ते प्रमाण गोंयकारांक खावपाक जाय ते नाल्ल भायल्यान येतात. देखून माड, पणसाच्या झाडांची लागवड करची पडटली. ते खातीर जमीन जाय. आसा थंय प्रकल्प उबे जाल्यात, उरिल्ल्यो लाखांनी मिटर जमनी प्रकल्पां खातीर ताब्यांत घेतल्यात. कांय कडेन माड, झाडां मारलीं, मारपाचीं आसात. म्हणटकूच माड, पणस नात जाल्यार हे फळांचेर प्रक्रिया करपी उद्देग गोंयांत उबे करपाक त्रास जातले. ते नदरेन आतां सावनूच पेंगट बांदून वावराक लागचें पडटलें. कोंकण, केरळाचे आशेर रावूं येता, पूण थंय नाल्ल आनी पणसाचे दोनूय उद्देग चलतात.
